PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis	
Návrh zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov.

2. Základné ciele právnej úpravy 
Cieľom návrhu zákona je zabezpečiť úplnú a správnu transpozíciu smernice Európskeho parlamentu a Rady (EÚ) 2021/555 z 24. marca 2021 o kontrole nadobúdania a držania zbraní do právneho poriadku Slovenskej republiky a odstrániť nedostatky identifikované Európskou komisiou v rámci konania o porušení povinnosti členského štátu podľa článku 258 Zmluvy o fungovaní Európskej únie.
Návrh zákona zároveň reaguje na poznatky získané z aplikačnej praxe orgánov Policajného zboru a ďalších dotknutých subjektov. Súčasťou návrhu budú aj súvisiace legislatívno-technické úpravy a zmeny vyplývajúce z požiadaviek na ďalšiu elektronizáciu výkonu štátnej správy na úseku zbraní a streliva.

3. Zhodnotenie súčasného stavu
Právna úprava strelných zbraní a streliva je obsiahnutá v zákone č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov. Zákon bol od svojho prijatia viackrát novelizovaný, pričom významná novela bola prijatá zákonom č. 500/2021 Z. z., ktorým bola do právneho poriadku Slovenskej republiky transponovaná smernica Európskeho parlamentu a Rady (EÚ) 2021/555.

Na základe komunikácie s Európskou komisiou v rámci prebiehajúceho konania o porušení povinnosti členského štátu boli identifikované viaceré oblasti, v ktorých je potrebné spresniť alebo doplniť vnútroštátnu právnu úpravu s cieľom zabezpečiť jej súlad s právom Európskej únie. Zároveň aplikačná prax na úseku zbraní a streliva poukázala na viaceré ustanovenia zákona, ktorých nejednoznačnosť spôsobuje problémy pri ich uplatňovaní. Z uvedených dôvodov je potrebné pristúpiť k novelizácii zákona.

4. Spôsob zapojenia verejnosti do prípravy právneho predpisu 
Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2. 

Kontaktné údaje:
Ministerstvo vnútra Slovenskej republiky
Prezídium Policajného zboru
Odbor dokladov a evidencií Prezídia Policajného zboru
Račianska 45
812 72 Bratislava
e-mail: odeppz@minv.sk

5. Predpokladaný termín začatia pripomienkového konania 
august 2026

